**Aleksandrovin yhtye** (ven. Ансамбль Александрова, *Ensemble Aleksandrova*), koko nimeltään *Venäjän armeijan akateeminen A. V. Aleksandroville nimetty laulu- ja tanssiyhtye* (ven. Академический ансамбль песни и пляски Российской Армии имени А. В. Александрова, *Akademitšeski ensemble pesni i pljaski Rossijskoi Armii imeni A. V. Aleksandrova*), tunnettu yleisesti nimellä **Puna-armeijan kuoro**, on Venäjän asevoimiin kuuluva erillinen ja itsehallinnollinen joukko-osasto. Yhtyeeseen kuuluvat laulu- ja tanssiryhmät, orkesteri sekä johto(upseeristo), yhteensä yli 200 henkilöä. Yhtyeen ohjelmisto vaihtelee kansanmusiikista marsseihin.

Aleksandrovin yhtye on Venäjän sisäministeriön kuoron lisäksi toinen venäläinen kuoro, joka nykyään esiintyy Puna-armeijan kuoron jatkajana. Aleksandrovin yhtye on kiistänyt sisäministeriön kuoron oikeuden esiintyä puna-armeijan kuoron jatkajana.

Historia
--------

Aleksandrovin yhtye Varsovassa 2009.
Neuvostoliiton puna-armeijaan perustettiin 12 henkilön lauluryhmä viihdyttämään sotilaita 1928. Koska kyseessä oli vielä tuolloin pelkästään laulajista muodostunut kokoonpano, kutsumanimeksi tuli "puna-armeijan kuoro". Sen ensimmäinen johtaja oli Moskovan konservatorion musiikin professori Aleksandr Aleksandrov. Yhtyeeseen tuli laulun ohella myös tanssi 1935, joten kyse ei enää ollut vain kuorosta. Ensimmäinen kansainvölinen esiintyminen kokoonpanolla oli Pariisin vuoden 1937 maailmannäyttelyssä.

Aleksandrovin poika Boris Aleksandrov otti kuoron johtoonsa isänsä kuoleman jälkeen 1946. Boris johti yhtyettä neuvostoajalle poikkeuksellisesti jo usealle maailmankiertueelle. Koska puna-armeijan nimi oli muuttunut Neuvostoliiton asevoimiksi 1946, myös yhtyeen nimessä luovuttiin viittauksesta puna-armeijaan 1949.

Venäjän asevoimien osana yhtye on esiintynyt kuuluisille henkilöille ja niiden kanssa, kuten paavi Johannes Paavali II:lle Vatikaanissa. Muita virstanpylväitä yhtyeelle oli esiintyminen Tšetšeniassa kymmenien asteiden pakkasessa, esitys keskellä autiomaata Afganistanissa sekä esitys Moskovassa Elton Johnin kanssa. Yhtyeen johtaja oli toukokuusta 2016 Valeri Halilov.

### Esiintymiset Suomessa

Ensimmäisen kerran Suomessa yhtye esiintyi jo alkuvuodesta 1945 melko pian jatkosodan jälkeen. Yhtyeen tuotti 1960–1980-luvuilla useita kertoja Suomeen Suomi-Neuvostoliitto-Seura. 6. kesäkuuta 1993 yhtye esiintyi Leningrad Cowboysin kanssa Helsingin Senaatintorilla yli 70 000 ihmiselle "Total Balalaika Show" -nimisessä ilmaiskonsertissa. Kiertue Leningrad Cowboysin kanssa jatkui Berliinin Lustgarteniin, jossa yhtye jätti jäähyväiset Saksasta vetäytyville venäläisjoukoille. Toisen kerran yhtye esiintyi Senaatintorilla Leningrad Cowboysin ja UMO:n kanssa "Global Balalaika Show" -nimisessä ilmaiskonsertissa vuonna 2003.

### Yhtyeen aikaisemmat viralliset nimet

Yhtyeen nimi on muuttunut sen historian aikana. Aikaisemmat nimet olivat:

* *Puna-armeijan M. V. Frunzelle nimetyn keskustalon puna-armeijan lauluyhtye* (1928–1935)
* *SNTL:n Punaisen lipun puna-armeijan laulu- ja tanssiyhtye* (1935–1949)
* *Neuvostoarmeijan Punaisen lipun kahden kunniamerkin Punaisen tähden A. V. Aleksandroville nimetty laulu- ja tanssiyhtye* (1949–1978)
* *Neuvostoarmeijan Punaisen lipun kahden kunniamerkin Punaisen tähden akateeminen A. V. Aleksandroville nimetty laulu- ja tanssiyhtye* (1978–1998)

Lento-onnettomuus jouluna 2016
------------------------------

Joulupäivänä 25. joulukuuta 2016 yhtyettä kuljettanut Venäjän asevoimien Tu-154 -kuljetuskone putosi Mustaanmereen Sotšin eteläpuolella, ja 64 yhtyeen jäsentä sai surmansa. Mukana oli yhtyeen johtaja Halilov. Yhtye oli menossa uudenvuoden konserttiin Syyriaan esiintymään venäläisille sotilaille.

Lähteet
-------

1. ↑  Академический Ансамбль песни и пляски Российской Армии имени А. В. Александрова (Arkistoitu – Internet Archive) (venäjäksi)
2. ↑  Les Choeurs de l'Armée Rouge Viitattu 25.12.2015.
3. 1 2 3  Публикация в журнале GALA. 29 fevrier 2012 (Arkistoitu – Internet Archive)
4. 1 2 3  "Скандал вокруг ансамбля МВД"
5. ↑  Total Balalaika ja monta muuta show'ta – Pudonneessa koneessa ollut Puna-armeijan kuoro kävi Suomessa useasti *Yle Uutiset*. Viitattu 26.12.2016.
6. ↑  Venäjän turmakoneen kyydissä oli legendaarinen kuoro - esiintyi myös Leningrad Cowboys -yhtyeen kanssa *iltalehti.fi*. Viitattu 25.12.2016.
7. ↑  Interfax: Mustaanmereen syöksyneen koneen putoamissyyksi epäillään teknistä virhettä tai lintua *iltalehti.fi*. Viitattu 25.12.2016.

Aiheesta muualla
----------------

* Kuvia tai muita tiedostoja aiheesta **Puna-armeijan kuoro ja orkesteri** Wikimedia Commonsissa

* Академический Ансамбль песни и пляски Российской Армии имени А. В. Александрова (Arkistoitu – Internet Archive) Virallinen kotisivu (venäjäksi)
* Onnettomuuden jälkeinen Pekka Gronowin haastattelu, yle.fi, uutiset 25.12.2016